《琐窗寒 倭奁》
清代·沈岸登

莹发无痕，胶冰比滑，冷光盈尺。摩挲四角，最是镜边人惜。

贮藤笺、绿沉镂管，涵星一片松滋黑。试催成丽句，相思定有，海天消息。

风舶。归帆疾。问漫云唆喇，几番更译。山花岛树，皴细巧分螺色。

怪栖鸾、还恋女床，却留燕飞钗上识。卸妆茸、薇露香残，倩金蟾齧得。

作者简介：（?—1702）浙江平湖人，一作嘉兴人，字覃九，号南渟，又号惰耕村叟。工词，与龚翔麟、朱彝尊等称“浙西六家”。兼善诗、书、画。有《黑蝶斋诗词钞》、《古今体词韵》、《春秋纪异》。